**בין חלום למציאות- מד"ה אמ"ן**

**"התקווה נמצאת בחלומות, בדמיון ובאומץ של אלו המעזים להפוך חלומות למציאות".**

**ג'ונאס סאלק**

1. לפני חודשים ספורים עם כניסתי לתפקיד נדרשתם לכתוב נייר עמדה קצר המציג נקודת מבט משלכם על הארגון האמ"ני ובתוכו מד"ה אמ"ן, ובמה להציע פרקטיקות ומיזמים שאתם מוצאים אותם רלוונטיים לאמ"ן ולמד"ה בעת הנוכחית מתוך מגוון הדיסציפלינות המד"היות.
2. משימת כתיבת נייר עמדה מעין זה אינה תמיד קלה, ודאי לא לאנשי המקצוע הצעירים שבינינו; ובכלל, הבעת עמדה מקצועית עצמאית כרוכה בחשיפה ובמחויבות ולכן דורשת אומץ, במיוחד כשהיא גם מלווה בדרישה להיות מנוסחת ומעוגנת במילים.
3. כל אחד מכם לקח את האתגר למקום משלו המתאים לדיסציפלינה או לתפקיד שלו וגם למקום הפרטי בו הוא נמצא בתפקיד. חלקכם בחרתם להתבונן על העשייה המקצועית שלכם בהתבוננות רטרוספקטיבית, להמשיג אותה, חלק אחר מציע התבוננות אל עבר העתיד ולעורר חשיבה על פתרונות לפערים בארגון בתוך מד"ה או באמ"ן.
4. לאחר קריאת הניירות וקבלת השראה מרבים מהם חשבתי שיהיה זה נכון לשתף ברעיונות הנפלאים את כולכם, וכך לתת לכותבים במה להציג את המחשבות והרעיונות הפרטיים שלהם ברמת המערך ולייצר דרכם שיח מקצועי והזדמנות לשיתופי פעולה שאינם טריוויאליים לטובת קידום הארגון שבו אנו משרתים.
5. חלק מהכתבים מעלים התבוננות המאתגרת את אמ"ן ואת מערך מד"ה - תפקידו והמקום שלו במרחב, אבל כולם מעידים על העין הטובה שדרכה אנו רואים את הארגון, ובראייתי, זו עמדה בסיסית וחשובה ביותר בדרך להשפיע ולייצר שינוי בתוכנו ובאמ"ן.
6. העושר העולה מן הניירות מספר את הסיפור של המערך שלנו ומעיד על איכות אנשינו, על החשיבה היצירתית שיש בנו, ועל יכולת החלימה המאופיינת גם בתחושת מסוגלות לייצר שינוי ולהשתפר.
7. הנושאים בהם בחרתם לעסוק במכתבים מספרים כי מד"ה כמערך פרופסיונאלי בצבא נמצא בתהליך של השתנות; בדומה לתהליכים העוברים על משרתים בכלל צה"ל ופרט באמ"ן, גם מערך מד"ה על אנשיו מושפע מיחסי צבא חברה, מסלול השירות 2016, מאפייני דור ה-Y, ועוד. תפקידי ותפקיד מפקדי המערך הוא לתת מקום ולגיטימציה לתחושות ולציפיות ולהתמודד עם האתגרים שהעת הנוכחית מציבה לצד יצירת תהליכי חשיבה ופתרונות מותאמים.
8. בנוסף, ניכר כי אנו מצויים בתקופה של כיול הזהות המקצועית שלנו והתאמתה לאתגרי העת הנוכחית; זהותנו המשתנה מותחת את גבולות האחריות המקצועית ואת מרחב ההשפעה הפוטנציאלי ולוקחת אותנו למחוזות חדשים שלא לקחו חלק ברפרטואר העשייה המד"הית הקלאסית; הזהות המתחדשת אינה זונחת את תפקידנו המסורתי בהמשגת המציאות אך במקביל, היא מעודדת השפעה עליה ולכן גם דורשת עבודה דרך פרקטיקות ארגוניות ומנגנונים ניהוליים החותרים ליצירת הבדל במציאות.
9. מתיחת גבולות האחריות נשענת על שכלול של מיומנות מקצועית חדשה הקשורה ביכולת שלנו לסמן ולזהות הזדמנויות, ולהציע פתרונות פרקטיים לארגון במקומות של פער וצורך.
10. אני מזמינה אתכם לעיין בכתוב ולקבל השראה ורעיונות, לא צריך להסכים עם כל מה שנכתב אבל אני מצפה מכם להקשיב לדברים.
11. חשוב לא פחות, עליכם להיות גאים בעצמכם ובחבריכם למערך על נקיטת העמדה.
12. מאחלת לכולנו להמשיך לחלום וגם את האומץ להוביל ולממש,

**שרית שפירא**, סא"ל

**רע"ן מד"ה אמ"ן**

**חלומות שמורים**

מילים: אהוד מנור לחן: מתי כספי

אֵי שָׁם עָמֹק בְּתוֹךְ תּוֹכֵנוּ
טְמוּנִים קוֹלוֹת וְזִיכְרוֹנוֹת
מַרְאוֹת רַבִּים שֶׁכְּבָר שָׁכַחְנוּ
סִפְרֵי פְּלָאִים וּמַנְגִּינוֹת.

כָּל זִיכְרוֹנוֹת יָמִים יָמִימָה
הַחֲלוֹמוֹת הָרִאשׁוֹנִים
וְכָל מִלָּה שֶׁל אַבָּא אִימָּא
שֶׁנֶּאֶמְרָה לִפְנֵי שָׁנִים.

עוֹלָם מֻפְלָא שֶׁל יַלְדוּתֵנוּ
רָדוּם בִּפְנִים בְּצֵל צְלִילִים
אִתָּנוּ הוּא עַד יוֹם מוֹתֵנוּ
חָבוּי בְּתוֹךְ תִּלֵּי מִלִּים.

וְלִפְעָמִים שָׂרִיד שֶׁל רֵיחַ
אוֹ צְלִיל אֶחָד אוֹ קְצֵה מִלָּה
מֵשִׁיב אֵלֶיךָ גַּן פּוֹרֵחַ
מַחְזִיר אֶל קַו הַהַתְחָלָה.

וְשׁוּב אַתָּה חוֹלֵם כְּיֶלֶד
וְשׁוּב אַתָּה תָּמִים כְּאָז
אַתָּה נִמְצָא בְּתוֹךְ הַתְּכֵלֶת
הַכֹּול נִשְׁמַר דָּבָר לֹא גָּז.